Document ID: 32003R1329

Uredba Sveta (ES) št. 1329/2003
z dne 21. julija 2003
o spremembi Uredbe (ES) št. 992/95 glede tarifnih kvot za nekatere kmetijske in ribiške proizvode s poreklom iz Norveške
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1) Na podlagi Uredbe Sveta (ES) št. 992/95 z dne 10. aprila 1995 o odprtju in upravljanju tarifnih kvot za nekatere kmetijske in ribiške proizvode s poreklom iz Norveške [1] so se odprle tarifne kvote Skupnosti za nekatere kmetijske in ribiške proizvode s poreklom iz Norveške. Navedene kvote so bile podeljene v skladu s Sporazumom med Evropsko gospodarsko skupnostjo in Kraljevino Norveško, sklenjenim dne 14. maja 1973 [2].
(2) S Sporazumom v obliki izmenjave pisem med Evropsko skupnostjo in Kraljevino Norveško, odobrenim z Odločbo Sveta 2003/465/ES [3], sta se obe pogodbenici sporazumeli o dodatnih vzajemnih trgovinskih koncesijah v zvezi s kmetijskimi proizvodi. Zaradi navedenega sporazuma se je Skupnost zavezala, da bo vsako leto, pod nekaterimi pogoji, odprla tarifne kvote z dajatvijo nič za številne proizvode s poreklom iz Norveške.
(3) Zadevne tarifne kvote je treba skladno s tem odpreti vsako leto od 1. januarja do 31. decembra. V prvem koledarskem letu uporabe te uredbe je treba celotno letno količino zmanjšati sorazmerno z delom obdobja veljavnosti kvot, ki je poteklo pred odprtjem kvot.
(4) Količino tarifnih kvot pod zaporednima številkama 09.0785 in 09.0786 je treba pretvoriti v evre. Zneske v evrih je treba določiti v skladu s členom 18(2) Uredbe Sveta (EGS) št. 2913/92 z dne 12. oktobra 1992 o uvedbi carinskega zakonika Skupnosti [4] z uporabo deviznega tečaja za norveško krono, objavljenega dne 1. oktobra 2002 v Uradnem listu Evropskih skupnosti [5].
(5) S 1. januarjem 2004 se predvideva upravljanje tarifnih kvot za proizvode z oznako KN 0204 na podlagi Uredbe Sveta (ES) št. 2529/2001 z dne 19. decembra 2001 o skupni ureditvi trga za ovčje in kozje meso [6]. Tarifno kvoto za navedene proizvode iz Norveške je zato treba upravljati v skladu z režimom, ki ga uvaja Uredba (ES) št. 992/95, le do konca leta 2003. Za preostale mesece v letu 2003 je bilo treba glede uvoza navedenih proizvodov že sprejeti določbo o predložitvi dokumenta o poreklu v skladu s predpisi, določenimi na podlagi Uredbe (ES) št. 2529/2001.
(6) Skladno s tem je treba spremeniti Uredbo (ES) št. 992/95 -
SPREJEL NASLEDNJO UREDBO:
Člen 1
Uredba (ES) št. 992/95 se ob tem spremeni:
1. Členu 1 se doda naslednji odstavek:
"4. Z odstopanjem od odstavka 3 uvozniki za proizvode pod oznako KN 0204 predložijo dokument o poreklu v skladu z določbami, določenimi na podlagi člena 16(1) in (4) Uredbe (ES) št. 2529/2001 z dne 19. decembra 2001 o skupni ureditvi trga za ovčje in kozje meso [7]."
2. Priloga I se spremeni v skladu s Prilogo k tej uredbi.
Člen 2
1. Za leto 2003 se letna količina tarifnih kvot, predvidenih v Uredbi (ES) št. 999/25, kakor je bila spremenjena v skladu s Prilogo k tej uredbi, zmanjša v sorazmerju z delom obdobja veljavnosti kvote, v celotnih mesecih, ki so potekli pred datumom, predvidenim v drugem odstavku člena 3. Številka, dobljena z izračunom, se zaokroži na naslednje celo število.
2. Za leto 2003 znaša količina, odprta za tarifno kvoto pod zaporedno številko 09.0761, 770 ton.
Člen 3
Ta uredba začne veljati naslednji dan po objavi v Uradnem listu Evropskih skupnosti.
Uporabljati se začne 1. julijem 2003.
V zvezi s proizvodi pod oznako KN 0204 se ta uredba uporablja le do 31. decembra 2003.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. julija 2003

Labels: 3
18
6